钦定古今图书集成/理学汇编/学行典/第234卷 > 彭修
## 钦定古今图书集成/理学汇编/学行典/第234卷 > 彭修

按《后汉书独行传》：“彭修，字子阳，会稽毘陵人也。年十
五时，父为郡吏，得休，与修俱归，道为盗所劫。修困迫，
乃拔佩刀，前持盗帅曰：‘父辱子死，卿不顾死耶’？盗相
谓曰：‘此童子义士也，不宜逼之’。遂辞谢而去，乡党称
其名。后仕郡为功曹。时西部都尉宰晁行太守事，以
微过收吴县狱吏，将杀之。主簿锺离意争谏甚切，晁”
怒，使收缚，意欲案之，掾史莫敢谏。修排阁直入，拜于
庭曰：“明府发雷霆于主簿，请闻其过。”晁曰：“受教三日，
初不奉行，废命不忠，岂非过耶？”修因拜曰：“昔任座面
折文侯，朱云攀毁栏槛，自非贤君，焉得忠臣？今庆明
府为贤君，主簿为忠臣。”晁遂原意，罚贳狱吏罪。后州
辟从事。时贼张子林等数百人作乱，郡言州请修守。
吴令修与太守俱出讨贼。贼望见车马，竞交射之，飞
矢雨集。修障捍太守而为流矢所中死，太守得全。贼
素闻其恩信，即杀弩中修者，馀悉降散，言曰：“自为彭
君故降，不为太守服也。”